Document ID: 32006D0926

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Δεκεμβρίου 2006
για την τροποποίηση της απόφασης 2001/881/ΕΚ όσον αφορά τον κατάλογο των μεθοριακών σταθμών επιθεώρησης εν όψει της προσχώρησης της Βουλγαρίας και της Ρουμανίας
[κοινοποιηθείσα υπό τον αριθμό Ε(2006) 6454]
(Κείμενο που παρουσιάζει ενδιαφέρον για τον ΕΟΧ)
(2006/926/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 56,
Εκτιμώντας τα ακόλουθα:
(1)
Στο παράρτημα της απόφασης 2001/881/ΕΚ της Επιτροπής, της 7ης Δεκεμβρίου 2001, για την κατάρτιση καταλόγου μεθοριακών σταθμών επιθεώρησης που είναι εγκεκριμένοι για τη διενέργεια κτηνιατρικών ελέγχων σε ζώα και ζωικά προϊόντα από τρίτες χώρες και για την ενημέρωση των λεπτομερών κανόνων που αφορούν τους ελέγχους οι οποίοι πρέπει να διενεργούνται από τους εμπειρογνώμονες της Επιτροπής (1), θεσπίζεται κατάλογος μεθοριακών σταθμών επιθεώρησης για τη διενέργεια κτηνιατρικών ελέγχων σε ζώντα ζώα και ζωικά προϊόντα που εισάγονται στην Κοινότητα από τρίτες χώρες (εφεξής καλούμενος «κατάλογος μεθοριακών σταθμών επιθεώρησης»).
(2)
Η προσχώρηση της Βουλγαρίας και της Ρουμανίας την 1η Ιανουαρίου 2007 θα έχει ως αποτέλεσμα σημαντικές μετακινήσεις και αλλαγές στα σύνορα της Κοινότητας με τις γειτονικές τρίτες χώρες.
(3)
Μετά την προσχώρηση των δύο αυτών χωρών, η Ουγγαρία θα παύσει πλέον να είναι το νοτιοανατολικό χερσαίο σύνορο της Κοινότητας και ο υφιστάμενος χερσαίος μεθοριακός σταθμός επιθεώρησης και σημείο διέλευσης ζώντων ζώων στο Nagylak στα σύνορα Ουγγαρίας - Ρουμανίας θα παύσει να επιτελεί τη σημερινή του λειτουργία. Ως εκ τούτου, πρέπει να διαγραφεί από τον κατάλογο των μεθοριακών σταθμών επιθεώρησης. Η διαγραφή αυτή περιλαμβάνεται στη δέσμη των νομικών τεχνικών προσαρμογών που είναι απαραίτητες λόγω της διεύρυνσης.
(4)
Επιπροσθέτως, τα σύνορα της Ελλάδας με τη Βουλγαρία θα παύσουν να είναι σύνορα με τρίτη χώρα και οι υφιστάμενοι χερσαίοι μεθοριακοί σταθμοί επιθεώρησης στο Ορμένιο και τον Προμαχώνα θα παύσουν να επιτελούν τη σημερινή τους λειτουργία. Ως εκ τούτου, πρέπει να διαγραφούν από τον κατάλογο των μεθοριακών σταθμών επιθεώρησης. Η διαγραφή αυτή περιλαμβάνεται στη δέσμη των νομικών τεχνικών προσαρμογών που είναι απαραίτητες λόγω της διεύρυνσης.
(5)
Όλες οι προτεινόμενες νέες τοποθεσίες στη Βουλγαρία και τη Ρουμανία που προτάθηκαν ως μεθοριακοί σταθμοί επιθεώρησης με τρίτες χώρες επιθεωρήθηκαν από το Γραφείο Τροφίμων και Κτηνιατρικών Θεμάτων της Επιτροπής, το οποίο διατύπωσε τη σύσταση ότι όσες έχουν ολοκληρωθεί σε ικανοποιητικό βαθμό θα πρέπει να εγκριθούν από την Επιτροπή. Κατά συνέπεια, οι εν λόγω τοποθεσίες πρέπει να συμπεριληφθούν στον κατάλογο των μεθοριακών σταθμών επιθεώρησης.
(6)
Η απόφαση 2001/881/ΕΚ πρέπει, συνεπώς, να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2001/881/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται υπό την προϋπόθεση της συνθήκης προσχώρησης της Βουλγαρίας και της Ρουμανίας και από την ημερομηνία που τίθεται σε ισχύ η συνθήκη αυτή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Δεκεμβρίου 2006.

Labels: 17
3
9
6
18
15